**A SZEGEDI TUDOMÁNYEGYETEM REKTORA**

**pályázatot hirdet az**

**Állam- és Jogtudományi Kar**

**Politológiai Tanszékre**

*tanszékvezetői tisztség betöltésére*

A megbízandó tanszékvezető feladata a tanszék oktató- és kutatómunkájának szervezése, irányítása, a szakmai, szervezeti és pénzügyi keretek között a működés feltételeinek biztosítása, a tanszék fejlesztése, kutatások végzése, színvonalas nemzetközi kapcsolatok kiépítése, a tanszék nemzetközi szakmai fórumokon való képviselete, továbbá előadások és fakultatív kollégiumok tartása a tanszék által oktatott tárgyak köréből. Feladataihoz tartozik még az utánpótlás nevelése, a PhD programokban részt vevő hallgatók oktatása, illetve kutatómunkájuk irányítása.

A pályázónak rendelkeznie kell a tanszék működési körébe tartozó területen szerzett egyetemi diplomával, PhD-val vagy azzal egyenértékű tudományos fokozattal, a jogász és politológus képzésben szerzett oktatói és kutatói tapasztalattal a tanszék által oktatott tárgyak köréből, valamint rendszeres publikációs tevékenységben is kifejeződő hazai és nemzetközi tudományos eredményekkel, megfelelő gyakorlattal az oktatás és kutatás szervezésében, angol nyelvből legalább középfokú állami nyelvvizsgával.

A megbízandó tanszékvezető foglalkoztatására egyetemi tanár vagy egyetemi docens munkakörben kerül sor. Tájékoztatjuk a tisztelt pályázni szándékozókat, hogy – figyelemmela Közalkalmazottak jogállásáról szóló 1992. évi XXXIII. törvény 20/B § (2) bekezdésében foglaltakra – jelen vezetői pályázati felhívás nem jelenti egyben az Állam- és Jogtudományi Karra új egyetemi tanár vagy egyetemi docens munkakör meghirdetését, amelyek betöltése egyebekben feltétele a vezetői megbízásnak.

A beosztás ellátására megbízást az kaphat, aki a munkáltatóval közalkalmazotti jogviszonyban áll, eleget tesz a nemzeti felsőoktatásról szóló 2011. évi CCIV. törvény 37.§-ban foglalt, a vezetői beosztásra, továbbá az SZTE Szervezeti és Működési Rendjében rögzített, a tanszékvezetői megbízás betöltésére vonatkozó előírásoknak.

*A pályázathoz mellékelni kell:*

1. pályázó válaszát a pályázati kiírásban foglaltakra,
2. rektori hatáskörbe tartozók kitöltött szakmai adatlapját (letölthető a <http://www.u-szeged.hu/munkatarsainknak/humanpolitikai-jogi/letoltheto-adatlapok/> oldalról),
3. szakmai önéletrajzot, amely részletesen tartalmazza szakmai, oktatói, kutatói tevékenységének összefoglalását,
4. eddigi vezetői tevékenysége ismertetését,
5. vezetői elképzelései részletes terveit az adott szervezeti egység vonatkozásában (oktatásról, kutatásról, illetőleg egyéb feladatellátásról)
6. vezetői elképzelései részletes terveit a gazdálkodásról, ami a finanszírozási helyzet ismeretében tartalmazza a szervezeti egység fenntarthatóságára és gazdasági egyensúlyára vonatkozó rövid és hosszú távú elképzeléseit, valamint szervezeti egység személyi fejlesztésére vonatkozó közép- és hosszú távú elképzeléseit,
7. publikációs jegyzéket,
8. végzettséget, szakképzettséget, tudományos fokozatot, idegennyelvtudást igazoló okiratok másolatát (ha a pályázó külföldön szerzett végzettséggel, szakképzettséggel rendelkezik, annak elismeréséről szóló határozat, külföldi tudományos fokozat esetében a honosított tudományos fokozat másolatát), amennyiben a pályázó rendelkezik habilitációval vagy MTA Doktora címmel, akkor az ezeket tanúsító oklevelekről készített másolatot,
9. az egyetemen fennálló közalkalmazotti jogviszonyáról szóló igazolást,
10. három hónapnál nem régebbi hatósági erkölcsi bizonyítványt a bűnügyi nyilvántartási rendszer adatai alapján annak igazolására, hogy büntetlen előéletű, nem áll foglalkozástól vagy tevékenységtől eltiltás és közügyektől eltiltás hatálya alatt,
11. minden olyan dokumentum, irat másolatát, melyet a pályázó a pályázat elbírálása szempontjából fontosnak tart,
12. nyilatkozatát arról, hogy a digitális formában benyújtott másolati példány tartalma minden tekintetben megegyezik az eredeti papíralapú példánnyal,
13. hozzájáruló nyilatkozatot arról, hogy a pályázó a pályázati anyagban foglalt személyes adatainak a pályázati eljárással összefüggésben szükséges kezeléséhez hozzájárul, anyagát a vonatkozó jogszabályok és az SZMSZ szerint erre jogosult bizottságok és testületek megismerhetik.

*A megbízás határozott időtartamra, 2018. július 1-jei kezdettel legfeljebb 2021. június 30-ig szól.*

*A pályázat elbírálásának határideje 2018. május 31.*

A pályázónak meg kell felelnie a nemzeti felsőoktatásról szóló 2011. évi CCIV. törvényben és a közalkalmazottak jogállásáról szóló 1992. évi XXXIII. törvény 20/B (2) bekezdésben foglaltaknak, a Szegedi Tudományegyetem Szervezeti és Működési Rendjében és az SZTE Foglalkoztatási követelményrendszerében rögzített, a tanszékvezetői megbízásra vonatkozó feltételeknek.

A pályázatot 2018. január 16-ig kell benyújtani személyesen vagy postai úton (6720 Szeged Dugonics tér 13.) az SZTE Jogi, Igazgatási és Humánpolitikai Főigazgatóság Humánpolitikai Irodájába, 1 eredeti és 4 papír alapú másolati, továbbá CD-ROM vagy DVD-ROM adathordozón rögzített, 2 önálló fájlban, melyek közül az egyik kizárólag a pályázó pályázati kiírásra adott válaszát, valamint vezetői elképzeléseit és részletes terveit tartalmazza. A pályázat formai feltételeiről a (62) 544-008-as és (62) 544-007-es telefonszámon kérhető felvilágosítás.

A pályázati felhívás hivatalos megjelenési helye a Nemzeti Közigazgatási Intézet elektronikus közszolgálati állásportálja (https://kozigallas.gov.hu), ahol a pályázat 2017. december 11-én jelenik meg. A felhívást ugyanekkor az Egyetemi Faliújságon is közzétesszük.

A pályázaton kérjük feltüntetni a pályázati adatbázisban szereplő, azonosító számot: 4-178/2017.

Dr. Szabó Gábor s. k.

 rektor